

# ОБЯСНИТЕЛНА ЗАПИСКА

**за изпълнение на бюджета**

**за периода 1 януари – 31 декември 2013 година**

Българското национално радио (БНР) е бюджетна организация, която по силата на Закона за радиото и телевизията съставя, изпълнява, приключва и отчита самостоятелен бюджет, утвърден от Управителния съвет на медията. БНР е юридическо лице, което представя консолидиран финансов отчет, изготвен в съответствие с приложимите счетоводни стандарти и указанията на Министерство на финансите.

Отчетът за касовото изпълнение на бюджета към 31 декември 2013г. на Българското национално радио е изготвен при спазване на указанията на Министерство на финансите, дадени с ДДС №10 и ДДС №12 от 18.12.2013 г. В него е отразено изпълнението на бюджета на следните структури:

– БНР София

– РРС Благоевград

– РРС Бургас

– РРС Варна

– РРС Видин

– РРС Пловдив

– РРС Стара Загора

– РРС Шумен

– Лентохранилище Боровец

Дейността на БНР през отчетния период е съобразена с основните цели на медията: разширяването и задълбочаването на многопрограмното развитие на БНР, създаването на нови проекти за интегрирани предавания между националните и регионалните програми и тяхното ребрандиране, по-нататъшното развитие на предавателната мрежа, налагането на общественото радио като програмен, технически и технологичен лидер.

Българското национално радио утвърди позициите си на обективна медия със силно и ярко присъствие в медийната среда.

Националната обществена медия пое под свой патронаж едни от най-значими културни и обществени събития, като едновременно предложи бърза, разностранна информационна картина от живота в страната. Но освен емблемата на безспорно медийно лидерство, Българското национално радио формира и професионални и етични стандарти, с което значително увеличава доверието към себе си.

Последователно въвеждане на нови технологии и организация на работа, непрекъснато обновяване на програмите, подготовка и откриване на нови програми в условията на криза – на това заложи БНР в отчетния период. Въпреки кризата и съкращаването на бюджетната субсидия, БНР успя да запази финансова и структурна стабилност.

След встъпването в длъжност на новия Генерален директор през месец май се формира нов мениджърски екип , извършиха се сериозни структурни промени с цел оптимизиране и окрупняване, намаляване броя на дирекциите и в частност на ръководителите на самостоятелни структури, в посока по-ефективно управление и контрол , съответно и съкращаване на разходи.

**І. Приходи**

За отчетния период постъпилите приходи по сметката на Българското национално радио са в размер на 1 947 476 лева, което представлява 93.32 % изпълнение на плана в годишен аспект.

Съгласно Закона за радиото и телевизията в приход на бюджета на БНР постъпват собствени приходи от реклама, спонсорство, дарения, лихви и други приходи, свързани с дейността.

Тези средства по приходни параграфи са както следва:

1. По § 24-00 „Приходи и доходи от собственост” са отчетени общо

2 187 634 лева.

1. §§ 24-04 „Нетни приходи от продажба на услуги,

стоки и продукция” 2 146 366 лева

1. §§ 24-05 „Приходи от наеми на имущество” 41 243 лева
2. §§ 24-08 „Приходи от лихви” 25 лева

2. По § 36-00 „Други неданъчни приходи” са отчетени 25 125 лева от реализирани курсови разлики, получени застрахователни обезщетения за ДМА и други неданъчни приходи (в т.ч. разпределени възнаграждения от „Профон“ за продуцентски права на БНР).

4. По § 37-00 „Внесени ДДС и други данъци върху продажбите са отчетени минус 308 964 лева.

4.1. §§ 37-01 „Внесен ДДС” -297 989 лева

4.2. §§ 37-02 „Внесен данък върху приходите” -10 975 лева

5. По §§ 45-01 „Текущи дарения, помощи и други безвъзмездно получени суми от страната” са отчетени 1 500 лева дарение от „Златна Панега-цимент“ за организиране на джаз концерт.

6. По §§ 46-10 „Текущи дарения, помощи и други безвъзмездно получени суми от Европейския съюз” са получени 42 181 лева финансиране от Европейския парламент по проект „Европа за мен“ – авансово преведена сума.

Продължават да се търсят варианти за максимално използване на всички ресурси, с които БНР разполага като медия и институция.

Разпределението между отделните приходи по §§ 24-04 „Нетни приходи от продажба на услуги, стоки и продукция” е както следва:

Най-голям относителен дял в общите приходи имат приходите от рекламна дейност - 1 142 870 лева с ДДС, в т.ч. са включени 336 184 лв. с ДДС от сключени договори с инициативни комитети и политически партии за две кампании, съответно на 27.01. и на 12.05.2013 г. Едната – информационна кампания „Референдум 2013“ и втората – за избор на народни представители за 42-то Народно събрание.

През 2013 година ***дирекция „Реклама и маркетинг“*** в БНР София сключи 247 договора за реклама, спонсорство, издателска, лицензионна и медийни партньорства. В регионалните радиоцентрове излъчената реклама е от традиционни клиенти, които работят с малки обеми и с кратки рекламни кампании.

В рамките на 600 509 лева с ДДС са сключените договори с министерства и институции по различни съвместни проекти.

Все повече клиенти предпочитат високотехнологично оборудваните студия на БНР. Приходите от технически услуги за годината са в размер на 193 398 лева с ДДС, като звукозаписни услуги предоставят и регионалните радиоцентрове.

Отчетените приходи от концертна дейност за периода – 111 291 лева, са преди всичко в резултат на продадени билети за сезона на Симфоничния оркестър, както и на другите музикални състави на Радиото.

На територията на Българското национално радио е открит Рекламно-информационен център. Основната му цел е да информира обществеността за предстоящи събития, организирани от БНР като обществена медия и културен институт, да продава билети за предстоящите концерти, да разпространява звукозаписи продуцирани от БНР и възпроизведени на електронни носители и да предлага и разпространява мърчандайзингови стоки за популяризиране обществената мисия на БНР. Приходите от центъра към 31 декември са в размер на 21120 лева.

\*

През отчетния период в БНР беше създадена новата структура **„Информационен продуцентски център”.** Той включва: организацията и логистиката на вътрешни и външни събития на БНР. Центърът има за цел да разработи успешна стратегия за офериране и отдаване под наем на залата за пресконференции, с цел не само генериране на допълнителни приходи, но и на знакови събития с участието на известни имена в областта на изкуствата, шоубизнеса, спорта.

Първите стъпки в тази посока бяха пресконференциите на оперната дива Монсерат Кабайе и мага Астор, които се радваха на огромен медиен интерес и бяха безспорен имиджов успех за БНР.

В края на 2013г. **Информационният продуцентски център** разработи план за развитие и брандиране на залата/ите за пресконференции, както и правила и цени за отдаване под наем на външни клиенти, както и отдаване на рекламни площи, ще се разработи и система за офериране и разширяване на възможностите за продажби на продукти и услуги от „Златен фонд” и „Справочна редакция”.

Центърът поема и организацията на издателската дейност, а именно реализацията на издаването на собствена звукозаписна продукция на БНР, както и по поръчка на външни продуценти, като изпълнява процедурите по уреждане на продуцентските, изпълнителските, авторски и сродни права. Към Информационния продуцентски център премина и магазина към БНР, като имаме идея да бъде открит още един магазин на централно място в столицата.

Центърът ще се занимава и с мениджмънта и управлението на новосъздадения сектор „Европроекти”, който има за цел да активизира работата с държавни и общински институции, неправителствени организации и други трети юридически лица по информационни и комуникационни кампании, по които БНР като институция и информационен лидер би бил най-успешния потенциален партньор.

\*

***Отдел „Връзки с обществеността“***създаде своя страница във Фейсбук – **BNR PRESS,** като бяха предприети организационни и административни стъпки за „размразяването” на корпоративната страница на БНР в социалната мрежа. Според комуникационната концепция, разработваното и предлагано съдържание на страницата на БНР във Фейсбук е допълващо спрямо новините от и за медията. Отдел „Връзки с обществеността“ на БНР комуникира успешно редица значими новини и събития, като изготвените материали бяха масирано излъчвани и публикувани в тяхната цялост и пълнота чрез информационните агенции, преса, телевизия, онлайн медии - безспорен знак за качеството на изготвяните информации. В националния телевизионен ефир бяха излъчени редица интервюта, репортажи и участия в предавания, отразяващи събитията и дейността на БНР, както и работата на мениджмънта. Сутрешният блок на **БНТ** „**Денят започва”** се превърна в приятелска територия, в която в национален ефир се представят лицата и гласовете на БНР.

**Коледна кампания на БНР с участието на гласовете на новините**

Гласовете на новините са най-новите лица на Коледната благотворителната инициатива на Фондация „И аз мога“, която ще набира средства и създаване на Център за деца аутисти в гр. Пловдив. Като социално – отговорна институция, БНР подкрепи тази значима кауза. Гласовете от новините на БНР – Ангел Григоров, Албена Тонева, Николай Петров и Рад Каменски станаха най-новите лица на инициативата „И аз мога“, като заснеха и специална фотосесия, част от комуникационната кампания на благотворителната акция. В ефира на БНР бе излъчван аудио спот на кампанията с гласовете на журналистите на общественото радио, които през цялата година ще бъдат ангажирани с всички събития и прояви под мотото „И аз мога“.

\*

**ІІ. Разходи**

За дейността си през 2013 година БНР е направило общо разходи в размер на 44 657 571 лева.

Изразходването на средствата по бюджетни параграфи е в рамките на утвърдения бюджет за периода и представлява 95,62 % от годишния план. Реализацията на разходите е осъществявана при режим на икономии и е съобразена с изпълнените цели на БНР.

Разходите са разпределени по дейности и параграфи, както следва:

**А. Дейност 7742 „Радио”**

По тази дейност са извършени разходи в размер на 44 440 064 лева, разпределени по следните параграфи:

**Текущи разходи**

1. По § 01-00 „Заплати и възнаграждения за персонала, нает по трудови и служебни правоотношения” са отчетени 16 084 977 лева, което представлява 36,02 % от общите разходи. Изразходваните средства са съобразени с определената средна брутна работна заплата за 2013 г.

2. По § 02-00 „Други възнаграждения и плащания за персонала” са отчетени 4 205 533 лева (9,42 % от общите разходи). Тук са отчетени възнаграждения за нещатен персонал, нает по трудови правоотношения, персонал по извънтрудови правоотношения, ваучери за храна, обезщетения на персонала и други плащания.

1. По § 05-00 „Задължителни осигурителни вноски от работодатели” са отчетени 3 103 690 лева (6,95 % от общите разходи). Осигуровките са определени и отчетени съгласно КСО, ЗБДОО, ЗЗО и ЗДБРБ за 2013 г.
2. По § 10-00 „Издръжка” са отчетени 16 548 288 лева, което представлява 37,06 % от общите разходи за дейността.

4.1. §§ 10-11 „Храна” 10 569 лева

4.2. §§ 10-13 „Постелен инвентар и облекло” 12 172 лева

4.3. §§ 10-14 „Учебни и научноизследователски разходи и книги за библиотеките” 412 лева

4.4. §§ 10-15 „Материали”  974 202 лева

4.5. §§ 10-16 „Вода, горива и енергия” 1 463 806 лева

4.6. §§ 10-20 „Разходи за външни услуги” 11 354 183 лева

Тези разходи са с най-голям относителен дял в издръжката (68,61 %).

4.7. §§ 10-30 „Текущ ремонт” 403 989 лева

4.8. §§ 10-40 „Платени данъци, мита и такси” 510 895 лева

4.9. §§ 10-51 „Командировки в страната” 296 292 лева

4.10. §§ 10-52 „Краткосрочни командировки в чужбина” 178 148 лева

4.11. §§ 10-53 „Дългосрочни командировки в чужбина” 95 018 лева

4.12. §§ 10-62 „Разходи за застраховки” 35 931 лева

4.13. §§ 10-69 „Други финансови услуги” 1 911 лева

4.14. §§ 10-92 „Глоби, неустойки, наказателни лихви

и съдебни обезщетения” 20 006 лева

4.15. §§ 10-98 „Други разходи, некласифицирани

в другите параграфи и подпараграфи” 1 190 754 лева

Най-голям дял в тези разходи имат разходите за възнаграждения за авторски права за излъчване на лицензирани звукозаписи в програмите на БНР (1 114 054 лева).

5. По § 46-00 „Членски внос” са отчетени 160 895 лева.

Тук са отчетени разходи за членството на БНР в Европейския съюз за радио и телевизия.

**Операции с нефинансови активи**

Отчетени са разходи в размер 4 336 681 лева в т.ч.:

1. По § 51-00 „Основен ремонт” 1 390 333 лева.

2. Изразходваните средства по § 52-00 „Придобиване на дълготрайни материални активи” са в размер на 2 051 385 лева и представляват:

2.1. §§52-01 „Придобиване на компютри

и хардуер” 269 250 лева

2.2. §§52-03 „Придобиване на друго оборудване” 1 684 075 лева

2.3. §§52-05 „Стопански инвентар” 80 168 лева

2.4. §§52-06 „Инфраструктурни обекти” 17 892 лева

3. По § 53-00 „Придобиване на нематериални дълготрайни активи” са отчетени 894 963 лева, в т.ч.: програмни продукти 325 447 лева и други нематериални дълготрайни активи 569 516 лева.

**Б. Дейност 2282 „Отбранително-мобилизационна подготовка”**

По тази дейност са извършени разходи в размер на 22 299 лева, от които 2 790 лева за други възнаграждения, 255 лева за осигурителни вноски и 19 254 лева по § 10-00 „Издръжка”, в т.ч.:

1. §§ 10-15 „Материали” 5 274 лева

2. §§ 10-16 „Вода, горива и енергия” 5 410 лева

3. §§ 10-20 „Разходи за външни услуги” 2 892 лева

4. §§ 10-51 „Командировки в страната” 5 678 лева

**В. Дейност 5532 „Временна заетост”**

По тази дейност са отчетени разходи във връзка с договори с МТСП – Агенция по заетостта и Агенция за хора с увреждания (с краен срок 30.04.2013 г.). Общият размер на разходите за периода е 1 313 лева, в т.ч.:

1. По § 02-00 „Други възнаграждения и плащания за персонала” са отчетени 1 111 лева за нещатен персонал по трудови правоотношения и други плащания и възнаграждения;

1. По § 05-00 „Задължителни осигурителни вноски от работодатели” са отчетени 202 лева.

**Г. Дейност 7701 „Почивно дело”**

За „Почивно дело” са отчетени 193 895 лева , в т.ч.:

1. § 01-00 „Заплати и възнаграждения за персонала нает по трудови и

служебни правоотношения” 14 411 лева

2. § 02-00 „Други възнаграждения и плащания

за персонала” 18 445 лева

3. § 05-00 „Задължителни осигурителни вноски

от работодатели” 5 777 лева

4. § 10-00 „Издръжка” 62 444 лева, в т.ч.:

4.1. §§ 10-15 „Материали” 8 093 лева

4.2. §§ 10-16 „Вода, горива и енергия” 17 524 лева

4.3. §§ 10-20 „Разходи за външни услуги” 10 057 лева

4.4. §§ 10-30 „Текущ ремонт” 15 670 лева

4.5. §§ 10-40 „Платени данъци, мита и такси” 11 065 лева

4.6. §§ 10-62 „Разходи за застраховки” 35 лева

Направен е основен ремонт на стойност 92 818 лева на хижата в национален парк Витоша.

Общото изпълнение на разходите по параграфи за периода спрямо годишния план е представено в следната графика:

В изпълнение на разпоредбите на Закона за радиото и телевизията, разходите на БНР са за осъществяването на основните цели на националната медия по подготовката, създаването и разпространението на следните програми:

* Две национални програми – „Хоризонт” – информационно-музикална програма и „Христо Ботев” – единствената в България програма за култура;
* Осем регионални радиостанции (Радио Благоевград, Радио Бургас, Радио Варна, Радио Видин, Радио Пловдив, Радио София, Радио Стара Загора и Радио Шумен);
* Международна програма на БНР – Радио България, излъчваща чрез интернет (в ефир само на турски език) предавания на 11 езика. Tя формира имиджа на страната в чужбина и представя културната и националната ни идентичност;
* Радио Бина@р.

Всички национални и регионални програми имат разкрити профили в социалните мрежи.

\*

В областта на ***програмната дейност***през 2013 година продължават усилията за задълбочаването на интеграционните процеси между националните и регионалните програми на Българското национално радио. Разработва се система за по-добра програмна и мeждупрограмна координация, която да допринесе за мултиплицирането и популяризирането на добрите достижения в ефир на отделните програми. Продължава добрата практика за създаването на поредица от съвместни предавания между отделните програми, като се обръща особено внимание на качеството и на ефективността при използването на човешките ресурси. Нараства броят на извънстудийните изяви на програмите, разширява се обемът на развлекателните предавания, преосмисля се музикалният им формат и се преформатират музикалните блокове, за да се разшири жанрово-музикалното разнообразие на програмите. Работи се за по-доброто позициониране на БНР, на отделните програми и на знакови предавания в социалните мрежи и в интернет.

\*

През отчетния период ***програма „Хоризонт”*** продължава да бъде най-слушаната българска радиостанция, безусловен лидер и по доверие на аудиторията.

Лидерството на Програма „Хоризонт” в сферата на новините и публицистиката остава неизменно. „Хоризонт” поддържа реномето си на най-бързото и достоверно българско радио с професионална реакция не само по водещи политически и други събития, но и във всички обществено значими ситуации.

2013 година е период с изключително натоварване. В началото на годината основното внимание на репортерите, кореспондентите, новинарите и екипите за актуални предавания се концентрира върху кампанията за Референдума за развитие на ядрената енергетика чрез изграждане на нова АЕЦ. По същия обективен и професионален начин работиха и екипите за отразяване на предсрочните парламентарни избори. Програма „Хоризонт“ се присъедини активно и в отбелязването на първия Световен ден на радиото, обявен от ЮНЕСКО – 13-ти февруари.

Площадните протести в столицата и големите градове наложиха извънредни новинарски емисии и специални предавания. Репортерите, кореспондентите и водещите на „Хоризонт“ предаваха бързо, коректно и обективно, със задължителния за обществена медия плурализъм на гледни точки, всички значими граждански прояви и свързаните с тях политически събития.

През отчетния период „Хоризонт“ осъществи и успешни свои извънстудийни проекти: 13-тото издание на конкурса за млади фолклорни таланти на предаването „Рано в неделя“ в зала „Люмиер“ на НДК; пряко предаване на церемонията по избора на нов български патриарх; на 3-ти март 2013 година специално празнично предаване, излъчено от село Ябълково, Хасковско събра потомци на видни възрожденци и на чужди дейци, работили в България след Освобождението; на 9 март – в деня на 70-та годишнина от спасяването на българските евреи, журналистът Петър Волгин излъчи 3-часово пряко предаване от Тел Авив с именити израелски политици, публицисти и писатели; 20-та годишнина на популярното предаване за опера, оперета и балет „Каста дива“ с концерт в Първо студио на Радиото; концерт на лятна сцена с участието на Калин Вельов, двучасови петъчни музикални предавания „Модерно и ретро“ и двучасови съботни предавания „Седмицата на летни обороти“. В подкрепа на каузата на българската музика всяка седмица след сутрешния, обедния и вечерния бюлетин звучи песен на популярен изпълнител.

\*

През периода ***програма „Христо Ботев”*** продължи да налага единното си културно-образователно, публицистично и музикално звучене. Важен елемент в програмната политика е завършването на реформата в сутрешните предавания. Като цяло, тематиката се отвори към ежедневните проблеми на аудиторията и към търсене на решения по тях. Въведена е коментарна рубрика, в която се анализират актуални въпроси от вътрешно политическия и международен живот, свързани с интересите на страната. Продължи и активното и пространно отразяване на знакови събития от културния и музикален живот у нас.

Задълбочи се и подходът за развитие на образователния сегмент при реализация на тези компоненти. Част от предаванията и спектаклите, излъчени по програмата са транслирани и по интернет платформата на БНР. Транслирани са концертите от Варненско лято, фестивала за църковна музика вПоморие, Хоров фестивал във Варна, Арт фестивал в София „Ъндърграунд” и фолклорни концерти в цялата страна. Директно са излъчени 16 концерта от фестивала Мартенски музикални дни, Фестивала „Аполония“ от Созопол, концертите на съставите на БНР от Първо студио, зала „България” и други места в София и страната. Програма „Христо Ботев” организира конкурси, приключили със спектакли – 39-ия фестивал „Златният кос”, класацията за нова българска забавна музика „7 в 11”, 30-ия юбилеен национален конкурс за детска литература „Искри”, поетичния конкурс за хора с увредено зрение „Зрящи сърца”, онлайн конкурс за творческо писане на учебници, 9-то издание за алтернативна музика, Аларма Пънк Джаз и др. Екипи на програмата отразиха пряко или с документални жанрове основни фолклорни и обредни събития от цялата страна, както и празници на българските общности в чужбина. В областта на културата продължи тенденцията за първо отразяване на значими събития – театрални и балетни постановки, изложби, спектакли, нови книги. Съвместно със Словашкото радио се излъчи радиомост на тема: „Божият дъжд на буквите”. Заедно с участието на децата от дома за деца, лишени от родителски грижи – Габрово, се реализира поредица от джем сешъни. През периода Радиотеатърът постави 18 премиери, 6 от които пред публика. Активира се дейността по съвместни предавания с основни наши ведомства с тематика евроинтеграция, както и с научни институти извън страната в областта на образованието, музиката, икономиката и културата.

\*

***Регионалните програми на Българското национално радио*** се подготвят и излъчват от осемте регионални радиоцентрове на БНР в страната и обхващат с емисиите си почти цялата територия на България.

24-часовите програми[[1]](#footnote-1) на регионалните радиостанции по медийното си съдържание са универсални (политематични като профил), с достатъчен обем новини от региона, страната и света, с разнообразни информационни и публицистични жанрови форми, както и с музика от богатите си звукозаписни фондове, даващи отлична представа за музикалната карта на България. В съдържанието на програмите присъстват общокултурни и развлекателни елементи в духа на регионалните традиции и в търсенето на онова, с което живее съвременността.

Съвместните предавания на БНР – „Хоризонт плюс 7“ и „Заедно след полунощ“, продължават да се доказват във времето, а към тях набира скорост и активното участие на регионалните радиостанции. Съвместните предавания са само стъпка във вярната посока. Броят им се увеличава, като най-важно е задължителното сътрудничество между БНР – София и Регионалните радиостанции по повод създаването и организирането на общонационални прояви, инициативи, движения и т.н.

\*

***Радио Благоевград*** успешно защитава обществената си мисия в региона на Югозападна България. Точната и изпреварваща информация за събитията от региона, коментарите и анализите на актуални и жизненоважни теми и проблеми, ежедневното участие на слушателите в програмата, както и реализирането на собствени културни и общественозначими акции непрекъснато увеличават доверието на аудиторията. Обективно и професионално са отразени частичните местни избори, трагичния инцидент в мина „Ораново“ и гражданските протести в региона.

През периода се запази информационно-музикалният характер на програмата и се привлече нова аудитория с въвеждане на нови специализирани рубрики и предавания. Съвместно с КНСБ – Благоевград се даде началото на рубриката „Имаме право“, в която специалисти от синдиката дават полезна информация, свързана с трудовите правоотношения. В музикално отношение се налага българската музика, като специално място заема народната от Пиринския край.

Във връзка с 40-тата годишнина на медията, от началото на 2013 година, ежемесечно са организирани културни събития и обществено значими PR-акции. Част от тях са: конкурсът за млади таланти „Звезди в Радиото“, изложби на млади автори, концерти, представяния на книги, дарителски кампании и други. Издадени са два юбилейни аудио-албуми. Организирани са концерт с възпитаници на Центъра по изкуствата и студиото за поп и джаз пеене, под надслов „Четиридесет усмивки“ и поетично-музикална вечер с поезията на Петър Андасаров.

\*

***„Радио Бургас – нашият глас!“*** е логото, под което на 1 юни 2012 г. започна излъчването на редовната, 12-часова програма на най-новата, регионална радиостанция в системата на БНР.

През 2013 година Радио Бургас продължи да развива и утвърждава програмната си концепция. След високото и престижно признание „Годишна награда на СБЖ“ в категория „Радио“ за предаването „Булевард Демокрация”, стартира още един успешен програмен проект. В съботните дни се излъчва предаването „Стената”, което се подготвя и осъществява от студенти по журналистика в Бургаския Свободен университет. През летния период акцентите в програмата са фокусирани върху интензивния културен живот (серия международни фестивали, гостувания, „Аполония“ и други), разгара на селскостопанските дейности, транспортната инфраструктура и текущите социални проблеми. Увеличени са обема и жанровото разнообразие на музикалните линии на Радио Бургас.

Новините на Радио Бургас остават изцяло съобразени с териториалния обхват и регионалната аудитория на радиото. Запазва се общата схема на програмните линии, като в неделните дни в новата музикална рубрика „На концерт без билет" един път месечно се излъчват документални записи от бургаските музикални сцени. Основните блокови информационно-музикални предавания, като сутрешния „С усмивка за вас, от Радио Бургас“ и следобедния „Булевард „Демокрация“, се утвърждават като всекидневна възможност за пряк контакт с слушателите и институциите в областта в поставянето и решаването на проблеми от всекидневието. Със съдействието на БНР София всеки ден се излъчват новини на английски и руски език.

В експлоатация влезе предавателят на Радио Бургас в гр.Ямбол. Въведени са информационни предавания за ямболско-елховския и сливенския регион.

\*

През отчетния период ***Радио Варна*** продължи да изпълнява трите си основни послания към аудиторията в региона: „Имате право да знаете“, „Традицията е модерна“ и „Радио Варна – другата сцена“. Отстоявайки традиционната си позиция на информационен лидер в региона, Радио Варна разшири обхвата на извънстудийните събития. Само за две години двата арт салона и концертното студио се утвърдиха като алтернативен културен център в града. До края на 2013 година са организирани и отразени 342 събития и културни прояви, сред които 28 изложби, 60 концерта, 50 семинара, 50 пресконференции, 133 тематични срещи и други. За втора поредна година се приема годишна Програма за извънстудийни културни събития в Радио Варна, в подкрепа на детското и и младежко творчество в региона с мото „Криле за начало“.

По програма „Успех“ на МОН през месец март са организирани дни на отворените врати за учениците от Варна. В навечерието на Националния празник Трети март са проведени уроци по родолюбие, а на самия празник традиционната лекоатлетическа щафетна обиколка на радиото (50 юбилейна през тази година).

Радио Варна активно участва в организацията и провеждането на 34-ия Фолклорен фестивал на „Еврорадио”, чийто домакин е БНР. Продължават откритите музикални уроци, които се провеждат пред ученическа публика в концертното студио и се излъчват директно в програмата на радиото. Седмичното предаване за образование „Отличен 6“ е обогатено с нови рубрики, които популяризират постиженията на талантливи ученици.

През отчетния период Радио Варна продължи да участва в популяризирането на кампанията „Европейска година на гражданите 2013“ с излъчването на три 6-минутни рубрики под надслов „Ние в Европа“. Периодично радиото осъществява 50-минутен радиомост с Националната радиокомпания на Украйна в Киев на тема „Възможности за сътрудничество между страните от ОЧИС за опазването на Черно море“. Продължава работата по реализиране на проектите „Варна – европейска столица на културата“ и „Спортист на Варна“.

\*

От началото на 2013 година ***Радио Видин*** реализира 18 часова програма, в която са обособени и структурирани три делнични информационно-музикални блока, три публицистични авторски и три музикални линии, плюс ежедневни и седмични тематични рубрики. Интегрират се нови програмни елементи, без да се отстъпва от позицията „Близо до хората” и като се запазва основната стилистика, тематичният и музикалният профил. Радио Видин е традиционен партньор в организирането и провеждането на националните фолклорни фестивали в региона.

Постоянно нарастват контактите по инициатива на слушателите на Радиото, което е още едно доказателство, че регионалната станция продължава да се утвърждава като водещ регионален оператор в Северозападна България. Тематичното обогатяване на съществуващите предавания и въвеждането на нови е съобразено с реалния обществен интерес и нужди на местната общност, с намерението да се работи за разширяването на информираността и кръгозора на слушателите.

Сериозни усилия продължават да се влагат в доразработването и утвърждаването на интернет сайта на Радио Видин. Информациите, новините, репортажите и предаванията, които се публикуват на сайта, са окомплектовани със собствени снимки и звукова картина от събитията. Сайтът на Радио Видин вече има облика на паралелна електронна медия.

\*

Програмата на ***Радио Пловдив*** по съдържанието си е универсална с достатъчен брой новини от региона, страната, света, изпълнена с радиожурналистика и публицистика, както и с музика от твърде богатите си звукозаписни фондове. РРС Пловдив е значимо културно средище за региона и фактор за създаване на събития, които имат национално значение.

Процесът на постоянно обновяване на технологичните възможности за експресна, навременна и точна картина на събитията в Пловдив и региона остава без сериозна конкуренция. Коментарното и детайлно анализиране на новините и проследяването им в процеса на развитие както в рамките на един ден, така и за по-дълъг период, оказва съществено влияние за повишаването на доверието не само от страна на слушателската аудитория, а и от страна на държавните и общински органи на управление, на политическите, културните и обществените институции в Пловдив и областта. Информационните новинарски обзори обобщават събитийната картина за деня, а коментарите и анализите са „подплатени” с гласове на преките участници в новините.

Впечатляваща е дейността, която развива утвърдилият се вече Културен център на Радио Пловдив. В художествената галерия във фоайето на техническата сграда гостуват изложби на известни пловдивски автори и галерии.

\*

Столичната регионална радиостанция на БНР „***Радио София“*** намери своето ново лице, не само за столицата, но и за останалите региони, където се слуша програмата. Нова програмна схема, два пъти повече новини, нов музикален часовник с ярка и добре защитена музикална линия, повече интерактивност и директна връзка със слушателите.

Новинитевече са основна част от програмата. В делничните дни те са на всеки половин час, от типа „headlines“, като информацията се предоставя кратко и стегнато. В почивните дни емисиите запазват същата форма, като са позиционирани на всеки кръгъл час.

Радио София за пръв път има обеден блок – “Ритъмът на столицата“. Той се излъчва всеки делничен ден. Сутрешния блок „София днес“ придоби нов облик. Стана по-динамичен, атрактивен, далеч от статиката и схематичността. Обновена е концепцията за следобедния блок – нови гласове, нови лайфстайл елементи и засилен информационен поток. Новото младежко предаване „Джинджифил“, което се излъчва всеки делничен ден е с актуална информация от „градската джунгла“, клубния живот, с един различен поглед към градските теми и градската среда. Всяка събота звучи поздравителен концерт „Пожелание с послание“ с гласовете и музикалните предпочитания на слушателите. Към съботно-неделната линия се добави и неделно издание на предаването „София на живо“.

Музикалната линия на Радио София е изчистена, в унисон с най-новите тенденции в музикалното радио програмиране, с нов часовник и „реверанс“ към българската музика – защото вече всеки час програмата на „Радио София” започва с българска песен.

Сериозна е и промяната в т.нар. „опаковка“ на програмата. „Радио София” разнообрази своето звучене с нови оригинални сигнали, джингли и автореклами. Едно от достойнствата им е, че за тяхната реализация изцяло е заложено на идейния и творчески потенциал на служителите в програмата.

Радио София спечели за трети път конкурса на Главна дирекция „Комуникации“ на Европейския парламент и заедно с програма „Хоризонт“ и сайта на БНР от 01.04.2013 г. поднови излъчването на предаването „Европа за мен“. На базата на това сътрудничество, от Брюксел одобриха предложение за 3-годишно медийно партньорство с БНР.

\*

През последните години ***Радио Стара Загора*** се утвърди като информационен лидер в региона.

Новините са гръбнака на дневната програма. Най-висок рейтинг от седмичната програма на Радиото продължават да поддържат обзорната емисия „Новини“ и спортното предаване „Спортен калейдоскоп”. Информационните емисии на Радио Стара Загора обхващат събития от седем области на страната.

Успешен за програмата на медията през отчетния период се оказа моделът на редуване на кратка информация с музика. Стремежът е да се разширява постоянно сервизната информацията за пътната обстановка, времето и други. В радиообхвата на програмата се намират и 5 гранични пункта на страната, което налага информационно обезпечаване на пътуващите към Гърция и Турция.

Като музикална концепция Радио Стара Загора се опитва да наложи най-новото от българските изпълнители. На особена популярност продължават да се радват фолклорните програми ,,Песен слънце буди” и ,,От извор се песен лее”.

Радио Стара Загора е единствената медия в региона, която има специализирано предаване за класическа музика „Класика за всички”.

Любителите на джаз музиката, операта и алтернативните стилове имат своето място в ефира на радиото. Вече се наложиха предавания като „Вечерен джаз”, „Черната овца” и „Орбит без сахара”.

\*

Приоритетите на ***Радио Шумен*** за периода са осигуряване на оптимални условия за развитието на обществения характер на радиото за региона на Североизточна България, запазване на устойчивите тенденции за медийно лидерство в зоната на покритие и утвърждаване на Културния радиосалон Студио 3, като средище на културата и притегателен център за писатели, художници, артисти, архитекти и журналисти от региона.

С налагането на новата програмна схема Радио Шумен се утвърди като информационен и публицистичен лидер за Североизточна България.

Промениха се съдържателните характеристики на съботно-неделните предавания. Без отказ от информационния елемент, превес в програмите имат забавните и любопитни акценти.

Дейността на радиото през 2013 година се изразява в организиране на редица събития и инициативи, социално-значими кампании, медийни партньорства, изложби, концерти и срещи в Културния радиосалон, от които по-открояващи са: концерт „40 години – точно и навреме", организиран по повод 40-тия рожден ден на Радио Шумен; среща-концерт „180 години от рождението на Добри Войников"; творческа среща на тема „Детското и младежко хорово пеене в България и Европа“ и други.

Радиото активно се включи в кампанията на област Шумен за избиране на гр. Шумен за европейска столица на културата през 2019 г.

\*

***Международната програма на БНР „Радио България”*** изпълнява важната функция на общественото радио да представя образа на България, културната и националната идентичност на страната в световното медийно пространство, да е основен източник на информация от и за България за чуждестранната аудитория и българските общности в чужбина, както и да подготвя и излъчва програми за етнически малцинства в България.

„Радио България“ предлага в Интернет страницата на БНР (от България и за България) информационен бюлетин на 11 езика - български, английски, френски, немски, испански, руски, сръбски, гръцки, турски, албански и арабски езици. Изключително добре се приемат от аудиторията вътрешнополитическите и външнополитическите коментари; поредицата от блокови предавания за българската музикална култура; предаванията за участието на България в решаването на общоевропейските въпроси (рубриката „България и Европа“); рубриката „На балкански теми“ която акцентира върху събитията през седмицата в региона; рубриката „Туризъм“, която представя с богат снимков материал туристическите обекти в България и възможностите за туризъм и рубриката „История“ в която се публикуват материали свързани с важни исторически събития. Разширен е тематичния обхват на поредицата „Българите по света“ и „България и светът“.

Продължава излъчването на турски език на средни вълни за страната. Особено добре се посрещат директните предавания от Търговище и Шумен.

\*

През 2013 година продължи развитието на ***Интернет радиото „Бин@р” –*** пресечна точка между социалните мрежи и класическите медийни технологии. Този проект е разработен в синхрон с последните тенденции и препоръки на Европейския съюз за радио и телевизия, с оглед пренос на съдържание на нови мултимедийни платформи и привличане на нови, млади аудитории.

Новите технологии създадоха нова култура на потребление. Социалните мрежи наложиха смяна на модела на комуникация с аудиториите. За да отговори на новите изисквания за бърз и функционален достъп до съдържанието на своята интернет платформа, през 2013 година „Радио Бин@р“ разработи нова, олекотена и бързо достъпна визия на своята интернет страница. Реорганизира се и съдържанието на вътрешните страници.

Специфичните дейности за този радиоформат, включват: поддръжка и развитие на уебдизайн; предавания на живо с уеб камери; поддръжка на подкаст; мултимедийни продукти; конфигурация и поддръжка на музикални плейлисти; организиране на извънстудийни събития; покриване на събития, свързани с дейностите на БНР - концерти, културни изяви, фестивали, изложби; продуциране на видео клипове и други.

Предстоят мерки за оптимизиране и разширяване на програмата, както и система за истинско взаимодействие между ефирните програми на БНР, радио Бинар, Интернет сайта на БНР.

Програмата получи и първите си обществени признания. Предаването „Технорадар“ получи наградата на БАИТ в категорията „Журналистически предавания за новите технологии”.

**\***

***Уебсайтът на БНР***. Порталът на БНР – bnr.bg, селектира и експонира информацията, създадена от БНР.

През месец януари 2013 година в специален подсайт е отразена кампанията за националния референдум за развитие на ядрената енергетика. През месец март е създаден подсайт за предсрочните парламентарни избори.

През 2013 година на сайта bnr.bg е допълнена информацията за музикалните състави на БНР. Потребителят вече може да се запознае (в снимки и текст) с историята и репертоара, освен на Симфоничния оркестър на БНР и на Смесения хор, Биг Бенда, Оркестъра за народна музика, Детския радиохор и Вокалната група „Радиодеца“. Чрез портала на БНР той има достъп и до музикалния онлайн магазин.

Екипът на Главна редакция „Интернет сайт на БНР“ съвместно с екип от Радио София и предаването „Преди всички“ на програма „Хоризонт“ извърши подготовката по стартирането на работата по проекта „Европа за мен“. На страницата bnr.bg се публикуват рубриките по проекта, излъчени в ефира на Радио София и програма „Хоризонт“. Изграден е и подсайт по проекта.

Създаден е и подсайт по проекта Евранет + за публикуване на новини и други материали и подсайт за кампанията „Българската Коледа“, и финансов портал.

През 2013г. започна работата по основното обновяване и развитието на сайта на БНР. Изработена е концепция, структура и графика на новия модерен портал, който в края на годината вече е реален факт.

\*

За категоричното утвърждаване на Българското национално радио като културна институция основен аргумент е дейността на ***музикалните състави на БНР***.

През изминалия период Дирекция „Музикална продукция и състави” продължава да разширява параметрите на своята дейност, като се полагат усилия и за по-ефективна публичност на изявите на шестте ансамбъла, както и на продуцираните записи. Освен по отношение на записите, продуцентите носят отговорност и за редовното попълване на фонотеката на БНР, както със студийна, така и с документална и механична продукция.

Музикалните състави на БНР изнесоха множество концерти, някои от които се превърнаха в културни събития. СО на БНР сепредстави пред софийската публика с програми, предизвикали голям интерес: „Реквием” от Джузепе Верди с диригент Владимир Гяуров, 11 симфония от Дм. Шостакович; интерес предизвикаха и концертите на гост-диригентите Амос Талмон, Мартин Майкут, Томас Калб, Александър Мират и Филип Грийнберг. В програмите са представени и други световно известни солисти като: Анна Томова-Синтова, Ваня Миланова, Минчо Минчев, Стойка Миланова, Георги Черкин, Александър Сомов и др. Отбелязани са: 100 годишнината от рождението на Васил Стефанов и 80 годишнината от рождението на Панчо Владигеров, както и световната премиера на Концерт за саксофон от Пламен Джуров. Особено успешно е и участието на оркестъра в „Мартенски музикални дни”. Концертът на 08.03.2013 г. в зала № 1 на НДК по повод 60-годишнината на Юри Башмет се превърна в събитие за културния ни живот, а възраждането на традицията ММФ „Софийски музикални седмици” да се открива с кантатно-ораториално произведение (в случая с „Реквием” от Емил Табаков) предизвика високата оценка на публиката. Концертът е предаван и за EBU. Високото изпълнителско ниво на Симфоничния оркестър се потвърди и на концерта на 27.09.2013 г. със световната звезда Монсерат Кабайе, изпълнението на „Кармина Бурана“ в Стара Загора и Коледното матине на 25.12.2013 година.

Смесеният хор през 2013 година участва в Реквием от Верди и в „Стикс” – Концерт за виола, смесен хор и оркестър от Гия Канчели в зала № 1 на НДК. Мъжкият хор се представи достойно в Мюнхен (Германия), където съвместно с Мюнхенския филхармоничен хор и Мюнхенската филхармония, под диригентството на Зубин Мета се изпълни Втората симфония на Густав Малер а през декември изнесе три концерта с диригент Валери Георгиев. Смесеният хор участва в откриването на ММФ „Софийски музикални седмици” с „Реквием”от Емил Табаков и в записа на Втората симфония от Дмитрий Шостакович. На 10.12.2013 г. бе осъществен и а‘капелен концерт в Първо студио на БНР.

Биг Бендът на БНР през отчетния период откликна на няколко благотворителни каузи, участва в откриване на изложба в Софарма, както и на Радио-наградите „Сирак скитник”. С голям успех премина мини-джаз фестивалът Jazz it, откриването на джаз фестивала в Стара Загора. Отбелязани са и годишнините на Янко Миладинов, Борис Карадимчев, Симеон Щерев и Александър Бръзицов. През декември Биг Бендът участва в Новогодишния фестивал на НДК.

Концертната дейност на Оркестъра за народна музика се разнообрази. Съставът участва в класациите за млади фолклорни таланти на програма „Хоризонт” и програма „Христо Ботев”. Отбелязан е юбилеят на Стефан Мутафчиев. Интерес предизвика авторският концерт в НДК на Теодосий Спасов. На 23.09.2013 г. оркестърът откри новия сезон с концерт в Първо студио на БНР. В рамките на сезона са изнесени три концерта с участието на известни народни изпълнители. Коледния концерт на оркестъра е излъчен и за EBU.

Детският хор на БНР участва в: честване на Китайската Нова година, откриване на МОЛ „София”, пролетен концерт в Първо студио, Международния фестивал през месец юли в Турция и гостуването в Пекин по покана на Китайското радио. Малките певци достойно се представиха на Новогодишния фестивал на НДК и Коледното матине в зала България съвместно със Симфоничния оркестър на БНР.

Вокална група „Радиодеца” се изявява в детски празници и рекламни кампании на БНР. Групата изнесе концерт на 17 май в Първо студио и участва в гала-концерта от предаването „Щуротека“ на програма „Христо Ботев“ в НДК.

Оркестърът за народна музика, Биг бендът и ВГ „Радиодеца“ участваха с отделни концерти през месец януари в Дните на БНР в НДК.

Все по често дирекция „Музикални състави“ става домакин на местни и международни изяви: Международния фестивал „Пианисимо“, гостуване на СО на Анадолския университет, концерти за дипломатически мисии и изяви на редица камерни състави.

Музикалните състави записват редовно за фонда на радиото, при това с най-добри изпълнители. Записват се и творби на български композитори, все по-често написани по поръчка на БНР, като много ценни са документалните фолклорни записи от събори с автентичен фолклор, както и записите от джаз фестивалите. Фондът на БНР активно се попълва и от класическите концертни записи на големи артисти, които са възможни благодарение на договаряне с фестивали с издържани програми.

\*

През отчетния период продължи с ускорен темп програмата ***за техническо и технологично обновление на производствено-студийната база***, прехода към цифровизация на цялостния работен процес на подготовка и излъчване на радиопрограмите, както и подобряване покритието на страната с програмите на БНР.

Основен акцент в технологичното развитие на БНР е внедряване на новите информационни технологии и техническо обезпечаване на компютърните системи и мрежи. Решават се задачи, свързани с цифровизацията на процесите, цифровото радио и онлайн излъчванията, развитието на сайта, развитието на системата „Далет” и въвеждането на новите медийни технологии. През този период БНР придоби лицензите за право на ползване на небходимите продукти на „Майкрософт“. Осигурено е поддържането на уеб сайта, финансовата страница на БНР и програма „Бин@р“.

Завършена е цялостната реконструкция и модернизация на две нови студия № 35 и №36 и монтажна апаратна за Радио „Бин@р“. Монтирани са техническите и технологични съоръжения. Апаратурата в новите студия е съобразена с най-модерните тенденции в цифровите мултимедийни технологии.

Извършен е цялостен ремонт на основните продукционни студия №8 и №9, монтажно-презаписна апаратна № 9 и прилежащия им коридор. Във връзка с това е освободено сървърното помещение на системата „Далет-5“. Освободените помещения са възстановени за работа като продукционни студия. Завършени са строително-монтажните работи по реконструкция и модернизация на Приемна апаратна на БНР. Доставено и монтирано е ново технологично оборудване. Реализирана е цялостна реконструкция и модернизация на технологичните помещения на „Златен фонд“.

Завършени са работите по автоматизацията на хладилния център на БНР и интегрирането му с единната система за управление и контрол на климатичните съоръжения.

Монтиран е нов основен дизелгенератор в БНР София и пуснат в експлоатация.

В изпълнение на договор с „Виваком” АД, приключи изграждането на единна мрежова свързаност между радиодома в София, районните радиостанции и кореспондентски пунктове в страната. За пренос на данни се използва мобилната мрежа на „Виваком“, като алтернатива на ISDN преноса. Направени са проби с помощта на мобилна цифрова преносна система DENG. Активирани са две постоянни ISDN линии за преки предавания от сградата на Президентството на Република България.

Изградена е нова антенна площадка, на която е монтирана нова сателитна приемо-предавателна антена за обмен в мрежата на „Еврорадио“.

Завършени са работите по новото подвижно радиостудио базирано на микробус „Пежо Боксер” и то е въведено в експлоатация.

Извършена е и доставка на компютърна, сървърна техника и специализирани комутатори за увеличаване капацитета на интернет връзката в редакционната сграда на БНР.

По отношение на софтуерната обезпеченост на работните звена е осигурено поддържането на системата за контрол на достъпа до БНР, системата „Далет“ и други. Създаден е софтуерен продукт - модул „Авторски права“ към фонотечната система на БНР. В заключителна фаза е процесът на конфигурирането на изградената VPN свързаност на БНР и РРС.

През 2013 година успешно продължи работата за ***обновление на материалната база и поддържане на сградния фонд*** на БНР.

През периода завърши основният ремонт на: Творчески дом „Витоша”, с пълно обновяване на интериора на помещенията; покрива на блок „Б” на Производствено-техническата сграда, с което е гарантирана хидро- и термоизолацията; общите части (соларна инсталация и канализация) на почивната станция на БНР и БНТ в гр. Китен.

Извършена е комплектна доставка на офис-обзавеждане за обекти в БНР-София за подобряване условията за работа на редакционните екипи, изпълнени са и текущи ремонти за отстраняване на повреди по сградния фонд и за изпълнение на предписания от охранителните органи за повишаване сигурността на сградите.

Основните приоритети в областта на ***радиоразпръскването*** през отчетния период са свързани с оптимизирането и планирането на покритието на България с програмите на БНР в различните радиочестотни обхвати, с направените постъпки пред регулаторните органи за предоставяне на необходимия честотен ресурс за развитието на предавателните мрежи на БНР, доизграждането и оптимизирането на предавателните мрежи и развитието на преносната мрежа за програмите на БНР, както и с контрола и мониторинга на излъчваните програми.

За увеличаване зоните на покритие в УКВ-обхвата на програмите „Хоризонт”, „Христо Ботев” и „Радио Бургас“, са подадени и одобрени в КРС техническите характеристики иса пуснати в действие 10 броя нови предаватели (6 броя за програма “Хоризонт”, 3 броя за програма “Христо Ботев” и един за „Радио Бургас) , увеличена е мощността на предаватели във вече действащи обекти и подменена антеннофидерната система с цел смяна на поляризацията от хоризонтална във вертикална.Пуснат е в действие нов средновълнов предавател за програма „Хоризонт” РПС „Видин”, като са спрени средновълновите предаватели, на Радио Стара Загора, Радио Варна, Радио Шумен и програма „Хоризонт”.

Извършени са контролни измервания и мониторинг на покритието и качеството на програмите на БНР в Свиленградска, Ямболска и Бургаска области. Оптимизирана е RDS идентификацията на радио-мрежата за района на София.

В резултат на предприетите усилия се увеличи покритието на националните програми в УКВ-обхвата по двата показателя – територия и население. В момента националните и регионалните програми на БНР се излъчват от общо 154 предавателя: 65 – собственост на НУРТС и 89 – собственост на БНР.

\*

Цялостната работа по развитието и усъвършенстването на програмната, технологичната и финансовата дейност и постигнатите резултати, не биха имали реална стойност, ако слушателите на Българското национално радио не са удовлетворени в очакванията си.

Според ***социологическите изследвания*** националния медиен оператор БНР е медиен лидер в радиоефира.

През 2013 година „Хоризонт” продължава да е най-предпочитаната програма в национална радиоаудитория.

Програма „Христо Ботев” е програма в сферата на ценностите. Ефективността на програмата се определя от значението и за културните, художествени и граждански процеси в страната. По отношение на потребностите на аудиторията, програмата в своите предавания умело съчетава традиционното с новаторството.

Регионалните радиостанции на БНР заемат от първа до четвърта позиция по обема на аудиториите си в градовете, където излъчват.

С най-голям дял на аудиторията както винаги през последните 10 години е Радио Благоевград, което се слуша от близо 40% от населението над 15 години в града. Новото Радио Бургас вече има добър месечен рейтинг. Радио Варна заема втора позиция в града след програма „Хоризонт”. Радио Видин – е сред първите четири най-слушани радиостанции в града си. Радио Пловдив продължава с успех да отстоява позицията си в най-пренаситения след София радиоефир (трета позиция). През периода се увеличиха и постоянните слушатели на Радио София. Радио Стара Загора е на трета позиция. Радио Шумен, е втори, като поддържа стабилна аудитория в много силна конкуренция.

Въпреки динамичната медийна среда и бързо променящите се предпочитания на слушателите, БНР успешно отстоява позициите си сред своята аудитория.

**ІІІ. Обем радиопрограма**

Планираният обем радиопрограма за 2013 година е в размер на 89656 часа, като излъчените са в същия размер.

Радиопрограмата с национално покритие за периода е 26 146 часа, а като регионална програма са отчетени 63 510 часа.

Съпоставянето на отчетните с плановите показатели е посочено в таблица 1.

***Таблица 1 (в часове)***

|  |  |  |  |  |
| --- | --- | --- | --- | --- |
| Програма | **План**  **2013 г.** | **Отчет**  **2013 г.** | **Включване на РРС към националния ефир** | **Общ обем**  **(3+4)** |
| **1** | **2** | **3** | **4** | **5** |
| **Българско**  **Национално радио, в т.ч.:** | **89 656** | **88 363** | **1 293** | **89 656** |
| **Българско**  **Национално радио –София** | **34 906** | **34 906** | **0** | **34 906** |
| Хоризонт | **8 760** | **8 760** |  | **8 760** |
| **Христо Ботев** | **8 760** | **8 760** |  | **8 760** |
| **Радио София** | **8 760** | **8 760** |  | **8 760** |
| **Радио България** | **5 706** | **5 706** |  | **5 706** |
| **Интернет радио** | **2 920** | **2 920** |  | **2 920** |
| **Районни**  **Радиостанции, в т.ч.:** | **54 750** | **53 457** | **1 293** | **54 750** |
| **РРС Варна** | **8 760** | **8 411** | **349** | **8 760** |
| **РРС Пловдив** | **8 760** | **8 656** | **104** | **8 760** |
| **РРС Стара Загора** | **8 760** | **8 500** | **260** | **8 760** |
| **РРС Шумен** | **8 760** | **8 500** | **260** | **8 760** |
| **РРС Благоевград** | **8 760** | **8 440** | **320** | **8 760** |
| **РРС Видин** | **6 570** | **6 570** |  | **6 570** |
| **РРС Бургас** | **4 380** | **4 380** |  | **4 380** |

**ІV. Трансфери**

1. §§ 31-10 „Получени трансфери от ЦБ” 42 093 000 лева

2. §§ 61-01 „Получени трансфери между бюджети 19 689 лева

3. §§ 61-02 „Предоставени трансфери между бюджети - 1 000 лева

4. §§ 61-05 „Получени трансфери от МТСП” 1 645 лева

5. §§ 69-01 „Трансфери за поети данъци върху доходите на физическите лица“ 1 511 746 лева

6. § 69-05 „Трансфери за поети осигурителни вноски

за ДОО” 3 349 757 лева

7. § 69-06 „Трансфери за поети осигурителни вноски

за здравно осигуряване” 1 405 985 лева

8. § 69-07 „Трансфери за поети осигурителни вноски

за ДЗПО 570 757 лева

1. **Дефицит/излишък**

В края на отчетния период по този раздел е отчетен дефицит в размер на – 596 761 лева.

1. **Финансиране на дефицита/излишъка**

Отчетените суми в размер на 596 761 по този раздел произтичат от:

1. §§ 89-02 „Суми по разчети за поети осигур.и данъци“ 2 958 лева

2. § 93-00 „Друго финансиране” 5 634 лева

§§ 93-10 „Чужди средства“ 734 лева

§§ 93-38 „Друго финансиране-операции с активи“ 4 900 лева

3.§ 95-00 „Депозити и средства по сметки” - 3 251 лева

§§ 95-02 Остатък в лева по валутни сметки от предходен период

5 209 лева

§§ 95-08 Наличност в левова равностойност по валутни сметки в края на периода - 7 744 лева

§§ 95-11 Наличност в касата в лева - 716 лева

4. § 96-00 „Депозити и сметки консолидирани

в единната сметка” 729 501 лева

§§ 96-01 Остатък по текущата сметка

от предходен период 2 503 457 лева

§§ 96-07 Наличност по текущата сметка

в края на периода -1 912 037 лева

**VII.Формуляр-НАЛ 3**

Наличността по бюджетните левови сметки в края на периода е 1 912 037 лева.

Наличността по валутна сметка в EURO, предназначена за командировки в чужбина, в края на периода е 7 744 лева (3 959 евро).

Наличността в касата в лева в края на периода е 716 лева.

Наличността по набирателната сметка на Българското национално радио в БНБ-ЦУ, предназначена за отчитане на временно постъпили чужди средства за гаранции, във връзка с прилагането на Закона за обществените поръчки, към 31.12.2013 г. е 479 928 лева. Съгласно Указанията на Министерство на финансите е изготвен Отчет за касовото изпълнение на извънбюджетните сметки и фондове (ИБСФ-3) за касово изпълнение на операциите и наличностите по сметките за чужди средства.

**VІІІ. Информация за задължения и поети ангажименти**

В допълнение към отчета за касовото изпълнение на бюджета е представена информацията за задълженията и поетите ангажименти.

1. Неплатените задължения към края на периода са 2 088 125 лева, от тях 885 696 са корективи. По съществените задължения са:

- 1 595 381 лева неплатени задължения за външни услуги, които са свързани предимно с производството и разпространението на програмите;

- 108 791 лева задължения за вода, горива и енергия;

- 302 387 лева задължения за придобиване на нематериални дълготрайни активи – предоставено тригодишно право на ползване на софтуерни продукти от Майкрософт.

2. Информацията за поетите ангажименти към 31.12.2013 г. на БНР е отразена коректно в счетоводните сметки и обхваща всички сключени договори през периода, както и тези, които продължават от предходната година.

Наличните ангажименти на 01.01.2013г. (1 184 951 лв.) са променени спрямо тези към 31.12.2012г. (1 184 988 лв. ) , като са намалени с 37 лева, при спазване на указанията в ДДС 4/2010г. – т.7.2 и т.37.

Промяната се състои в следното:

§§ 1015 от 47 923 става 50 731 лева – разлика „+“2808 лева;

§§ 5100 от 320 822 става 214 381 лева – разлика „-“106 441 лева;

§§ 5203 от 24 941 става 103 337 лева – разлика „+“78396 лева;

§§ 5205 от 0 става 25200 лева – разлика „+“25200 лева.

В края на периода ангажиментите са 2 677 878 лева, от тях за текуща издръжка 1 985 304 лева. Основен дял от тези ангажименти заемат:

– външните услуги на обща стойност 1 687 019 лева, които са предимно за производство и разпространение на радиопрограмите.

– придобиване на НДА – 650 730 лева, в т.ч. 305 325 лева за развитие на софтуера за дигитализация на радио-производството „Далет“, 284 928 лева за разработка, поддръжка и развитие на интернет-портала на БНР и 60 477 лева за изкупуване на софтуерни продукти от „Майкрософт“ за постоянно ползване от БНР.

**IХ. Бюджет**

Съгласно чл.70, ал.1 от ЗРТ, БНР съставя, изпълнява, приключва и отчита самостоятелен бюджет. С протокол от 28.01.2013 г. УС е приет бюджета на БНР за 2013 г., неговото разпределение, числеността на персонала, средната работна заплата и средствата за работна заплата (съгласно чл. 62, т.6 от ЗРТ).

През месец март е извършена корекция на бюджета на БНР за 2013 година, съгласно писмо Изх.№ 04-02-90/08.03.3013 г. на Министерство на финансите, като §§ 61-01 „Получени трансфери“ е увеличен с 12 000 лева и със същата сума са увеличени текущите разходи.

С протокол на УС от 28.05.2013 г. е приета корекция по бюджета на БНР за 2013 година, която е във връзка с предоставен трансфер по договор с БНТ (намаление на § 02-00 „Други възнаграждения и плащания за персонала“ с 1 000 лева и увеличение на §§ 61-02 „Предоставени трансфери между бюджети“ с 1 000 лева „-“).

С протокол на УС от 09.09.2013 г. е приета корекция по бюджета на БНР за 2013 година, както следва:

* На основание писмо на МФ изх. № 04-02-140 от 15.08.2013 година относно предоставен трансфер от Министерство на културата по договор на БНР с НФ „Култура“ за реализация на проект „Великолепната седморка – Запознай се с инструментите“ е увеличен подпараграф 61-01 „Получени трансфери“ с 2 270 лева и със същата сума са увеличени текущите разходи;
* Увеличени са планираните средства по § 52-00 Придобиване на ДМА” с 10 000 лева и са намалени средствата по § 53-00 „Придобиване на нематериални ДА“ със същата сума.

С протокол на УС от 02.10.2013 г. е приета корекция по бюджета на БНР за 2013 година (в сила от 30.09.2013 г.), която е във връзка с промяната на поименното разпределение на капиталовите разходи. Увеличени са планираните средства по § 52-00 Придобиване на ДМА” с 175 484 лева и са намалени средствата по § 51-00 „Основен ремонт на ДМА“ със същата сума.

С протокол на УС от 27.12.2013 г. е приет уточнен бюджет на БНР за 2013 г. Корекцията включва вътрешни компенсаторни промени. Разходите са увеличени със 7 064 лева във връзка с писмо на МФ № 04-13-673 от 21.12.2014 г. (1645 лева) и получен трансфер по договор с община Стара Загора (5419 лева).

**ГЕНЕРАЛЕН ДИРЕКТОР**

**РАДОСЛАВ ЯНКУЛОВ**

1. *С изключение на Радио Видин (18-часова програма) и на Радио Бургас (12-часова програма)* [↑](#footnote-ref-1)